โตเกียวมารีนลั่นขึ้นแท่นท็อปไฟว์ชิงตลาดเต็มสูบ
กลุ่มโตเกียวมารีนยุคญี่ปุ่นถือหุ้นใหญ่ ชูทีมบริหารระดับอินเตอร์ รุกชิงตลาดประกันภัยไทย
31 ต.ค. 2555

กลุ่มโตเกียวมารีนยุคญี่ปุ่นถือหุ้นใหญ่ ชูทีมบริหารระดับอินเตอร์ รุกชิงตลาดประกันภัยไทย
นายยาซูโตชิ คนไน กรรมการผู้จัดการ บริษัท โตเกียวมารีนประกันภัย (ประเทศไทย) กล่าวว่า การเพิ่มทุนจดทะเบียน 3,000 ล้านบาท กลุ่มโตเกียวมารีน ประเทศญี่ปุ่น ถือครองหุ้นในสัดส่วนมากกว่า 99% ของจำนวนหุ้นทั้งหมดของบริษัท ทำให้ทุนจดทะเบียนในปัจจุบันเป็น 3,020 ล้านบาท มีอัตราส่วนเงินกองทุนต่อสินทรัพย์เสี่ยง (CAR) อยู่ที่ 187% 
ทั้งนี้บริษัทจะยังคงให้การดูแลลูกค้าองค์กรที่เป็นกลุ่มนักลงทุนญี่ปุ่นในไทยต่อไป และยังมั่นใจที่จะทำการลงทุนในไทยระยะยาว โดยครึ่งปีแรกนักลงทุนกลุ่มนี้มีการลงทุนในไทยเพิ่มขึ้นเมื่อเทียบกับงวดเดียวกันของปีที่ผ่านมา และยังคงทำประกันภัยกับบริษัทอย่างต่อเนื่อง
นายหลักชัย สุทธิชูจิต ประธานเจ้าหน้าที่บริหาร บริษัท โตเกียวมารีนประกันภัย (ประเทศไทย) เปิดเผยว่า บริษัทมีการปรับโครงสร้างการบริหารให้เป็นไปตามกฎระเบียบของบริษัทมหาชน โดยมีคณะกรรมการบริหารจาก ญี่ปุ่น สิงคโปร์ ไทย ที่จะทำหน้าที่กำหนดและตัดสินใจนโยบาย และยังมีทีมบริหารจัดการ ทีมบริหารความเสี่ยง ทีมตรวจสอบ ทีมลงทุน และทีมเทคโนโลยีสารสนเทศ หรือไอที 
ปัจจุบันถือว่าบริษัทได้ก้าวสู่บริษัทอันดับขนาดใหญ่ โดยสิ้นปีนี้คาดว่าจะมีเบี้ยรับรวม 6,600 ล้านบาท เพิ่มขึ้น 43% จาก 5 ปีที่แล้วอยู่ในระดับกลางๆ การที่บริษัทแม่จากญี่ปุ่นถือหุ้น 99% ที่แสดงให้เห็นถึงความพร้อมในการสนับสนุนเงินทุนเต็มที่ และคณะกรรมการบริหารที่ผสมผสานกันหลายชาติ จะเป็นเขี้ยวเล็บให้บริษัทสามารถที่จะแข่งขันกับคู่แข่งระดับต้นๆ ในไทยได้